Simba Mhere-ongeluk: Naidoo eers dán gevonnisSimba Mhere Die voorvonnis-verrigtinge van Preshalin Naidoo, die man wat betrokke was in die motorongeluk waarin Simba Mhere, die Top Billing-aanbieder dood is, is Vrydag uitgestel as gevolg van die proefbeampte se verslag wat nie voltooi is nie. Naidoo (27) is in Januarie, presies drie jaar ná die ongeluk, skuldig bevind aan strafbare manslag in die Randburg-landdroshof. Kady-Shay O’Bryan, Mhere se vriendin, is ook in die ongeluk dood. Die saak is tot 19 April uitgestel. Maroela Media het vroeër berig drie motors was betrokke in die ongeluk wat op William Nicol-rylaan in Fourways plaasgevind op 31 Januarie 2015. Naidoo het tydens die verhoor deur middel van ŉ beëdigde verklaring laat blyk dat die ongeluk as gevolg van ŉ meganiese fout plaasgevind het en nie as gevolg van nalatige bestuur nie. ŉ Staatsgetuie het tydens die verhoor aangevoer dat Naidoo se motor teen minstens 160 km/h beweeg het toe hy beheer daaroor verloor het. Naidoo het met sy motor oor die middelman gery en teen Mhere se motor gebots. Mhere en O’Bryan was op pad na die OR Tambo Internasionale Lughawe om na Kaapstad te vlieg vir die J&B Met. Mhere se pa, Joseph, was ook in die motor en het die botsing oorleef. Mhere was sedert 2010 ŉ aanbieder van die gewilde leefstylprogram Top Billing op SABC3 en O’Bryan (29) was ŉ blogger, sosiale kommentator en enkelma van ŉ vierjarige dogtertjie. Lees alle vorige berigte oor Simba Mhere op Maroela Media.